D ô v o d o v á    s p r á v a

k návrhu nariadenia vlády Slovenskej republiky o odbornej spôsobilosti pracovníkov v zdravotníctve

Všeobecná časť:

	Z  potreby aproximácie práva Slovenskej republiky so smernicami Európskej únie, ako aj zo skúseností z uplatňovania vyhlášky Ministerstva zdravotníctva Slovenskej socialistickej republiky č. 79/1981 Zb. o zdravotníckych pracovníkoch a iných odborných pracovníkoch v zdravotníctve vyplynula požiadavka prepracovania celej vyhlášky vrátane zakotvenia nových dosiaľ neupravených inštitútov do podoby nariadenia vlády Slovenskej republiky o odbornej spôsobilosti pracovníkov v zdravotníctve a nariadenia vlády Slovenskej republiky o ďalšom vzdelávaní pracovníkov v zdravotníctve.

V návrhu nariadenia vlády Slovenskej republiky o  odbornej spôsobilosti pracovníkov v zdravotníctve sa odborná spôsobilosť pracovníkov v zdravotníctve  rozlišuje na odbornú spôsobilosť na výkon odborných pracovných činností v podobe ustanovenia požadovaného stupňa vzdelania, získania odbornej zdravotníckej praxe, ďalej na odbornú spôsobilosť na výkon špecializovaných pracovných činností v podobe získania diplomu o špecializácii a na odbornú  spôsobilosť na výkon certifikovaných pracovných činností v podobe získania certifikátu.

V súlade s aproximačnými požiadavkami sa konkretizuje dĺžka výučby v študijných odboroch  kategórií zdravotníckych pracovníkov, ktoré patria medzi takzvané regulované povolania (lekár, zubný lekár, farmaceut, sestra a pôrodná asistentka) v zmysle predpisov Európskej únie do podoby počtu rokov a hodín, pomerne rozdelených na teoretickú a praktickú časť a upravuje sa zoznam príslušných študijných odborov. 
	
	Cieľom navrhovanej právnej úpravy je aproximácia práva Slovenskej republiky so  smernicami EÚ/ ES v kapitole 2 Slobodný   pohyb   osôb   –   vzájomné    uznávanie   odborných    kvalifikácií, a to pokiaľ ide o všeobecné smernice i sektorové smernice týkajúce sa lekárov, zubných lekárov, farmaceutov,  sestier zodpovedných za všeobecnú starostlivosť a pôrodných asistentiek, ako aj vyriešenie najakútnejších problémov aplikačnej praxe s cieľom posilnenia kvality poskytovanej zdravotnej starostlivosti zabezpečením potrebnej odbornosti pracovníkov v zdravotníctve.

	Návrh nariadenia je v súlade s Ústavou Slovenskej republiky, s medzinárodnými zmluvami a inými medzinárodnými dokumentmi, ktorými je Slovenská republika viazaná.

	Návrh nariadenia si nevyžiada zvýšené nároky na štátny rozpočet, čo vzalo na vedomie aj Ministerstvo financií Slovenskej republiky listom č. 17038/2001-81 zo dňa 6. februára 2002.  Návrh nariadenia nebude mať dopad na zamestnanosť a tvorbu pracovných miest.
Návrh nariadenia  vzala Rada hospodárskej a sociálnej dohody Slovenskej republiky dňa 21. decembra 2001 bez prerokovania na vedomie.
Legislatívna rada vlády  Slovenskej republiky návrh nariadenia prerokovala a schválila s pripomienkami, ktoré sú v návrhu zapracované, dňa 29. januára 2002.

Doložka zlučiteľnosti nariadenia vlády Slovenskej republiky s právom Európskych spoločenstiev a   právom Európskej únie

1.	Navrhovateľ nariadenia vlády Slovenskej republiky: Vláda Slovenskej republiky.

2.	Názov návrhu nariadenia vlády Slovenskej republiky: Návrh nariadenia vlády Slovenskej republiky o ďalšom vzdelávaní  pracovníkov v zdravotníctve.

3.	Záväzky Slovenskej republiky vo vzťahu k Európskym spoločenstvám a Európskej únii:
a)	návrh nariadenia vlády Slovenskej republiky svojou problematikou je prioritou aproximácie práva podľa
-	čl. 70 Európskej dohody o pridružení (ochrana zdravia a života ľudí, zvierat a rastlín),
-	aktualizovaného znenia Národného programu pre prijatie acquis communautaire; patrí medzi  krátkodobé priority do kapitoly 2 Slobodný pohyb osôb - vzájomné uznávanie profesijných kvalifikácii,
-	Partnerstva pre vstup, v ktorom Slovenská republika prevzala na seba záväzok zosúladiť legislatívu Európskej únie v oblasti voľného pohybu osôb „dokončiť zosúladenie vzájomného uznávania diplomov“,  
-	Bielej knihy - kapitola 18 „vzájomné uznávanie kvalifikácie“,
-	screeningu do kapitoly 2 Slobodný pohyb osôb časť 02.10.40 vzájomné uznávanie odbornej kvalifikácie – zdravotnícke činnosti,
-	Prioritných úloh vlády Slovenskej republiky na rok 2002 (uznesenie vlády SR č. č. 600 z 27. júna 2001) a
-	Pravidelnej správy Európskej komisie o stave pripravenosti SR na členstvo v EÚ z 13. novembra 2001
b)	Slovenská republika sa zaviazala v negociačnej pozícii 2 Slobodný pohyb osôb v oblasti vzájomného uznávania odborných kvalifikácií, že do konca roku 2002 bude implementácia acquis v úplnom rozsahu ukončená a kompatibilita sa dosiahne ku dňu vstupu SR do EÚ. Z negociačnej pozície taktiež vyplýva záväzok SR sfunkčniť  inštitucionálnu infraštruktúru potrebnú pre výkon a uplatňovanie acquis v oblasti slobodného pohybu osôb  a záväzok pripravenosti SR riešiť problém vzájomného uznávania odborných kvalifikácii občanov tretích krajín  v súlade s praxou v EÚ do dňa vstupu SR do EÚ.

4.	Problematika  návrhu nariadenia vlády Slovenskej republiky:
a) je upravená v primárnom práve v čl. 6 ods. 2 a  v čl. 149 ods. 2 Zmluvy o Európskej únii v amsterdamskom znení.

b) je upravená v sekundárnom práve v:
-	Smernici rady 77/452/EHS z 27. júna 1977, týkajúca sa vzájomného uznávania diplomov, certifikátov a iných dôkazov o formálnej kvalifikácii zdravotných sestier zodpovedných za všeobecnú starostlivosť, vrátane opatrení na uľahčenie efektívneho vykonávania tohto práva a slobody poskytovať služby
-	Smernici rady 77/453/EHS z 27. júna 1977 o koordinácii zákonov, iných predpisov alebo administratívnych opatrení, týkajúcich sa činností zdravotných sestier zodpovedných za všeobecnú starostlivosť
-	Smernici rady 78/686/EHS z 25. júla 1978 o vzájomnom uznávaní diplomov, certifikátov a iných dokladov o formálnych kvalifikáciách zubných lekárov, vrátane opatrení na umožnenie efektívneho uplatňovania práva na etablovanie a slobodu poskytovať služby
-	Smernici rady 78/687/EHS z 25. júla 1978, týkajúca sa koordinácie zákonov, iných predpisov alebo administratívnych opatrení, týkajúcich sa činností zubných lekárov
-	Smernici rady 80/154/EHS z 21. januára 1980 o vzájomnom uznávaní diplomov, certifikátov a iných dokladov o formálnych kvalifikáciách v pôrodníctve, vrátane opatrení na umožnenie efektívneho uplatňovania práva na etablovanie a slobodu poskytovania služieb
-	Smernici rady 80/155/EHS z 21. januára 1980 o koordinácii zákonov, iných predpisov alebo administratívnych opatrení vzťahujúcich sa na začatie a vykonávanie činnosti pôrodných asistentiek 
-	Smernici rady 80/1273/EHS z 22. decembra 1980, ktorou sa mení a dopĺňa, v dôsledku pristúpenia Grécka, smernicu 80/154/EHS, týkajúcu sa vzájomného uznávania diplomov, certifikátov a iných dokladov o formálnych kvalifikáciách v pôrodníctve, vrátane opatrení na uľahčenie účinného uplatňovania práva na etablovanie a slobodu poskytovať služby
-	Smernici rady 81/1057/EHS zo 14. decembra 1981 dopĺňajúca 75/362/EHS, 77/452/EHS a 78/1026/EHS týkajúce sa vzájomného uznávania diplomov, certifikátov a iných dokladov o formálnych kvalifikáciách lekárov, sestier zodpovedných za všeobecnú starostlivosť, zubných lekárov a veterinárnych lekárov, vzhľadom na nadobudnuté práva
-	Smernici rady 85/432/EHS zo 16. septembra 1985 týkajúca sa koordinácie zákonov, iných predpisov alebo administratívnych  opatrení vo vzťahu k určitým činnostiam v oblasti farmácie
-	Smernici rady 85/433/EHS zo 16. septembra 1985 týkajúca sa vzájomného uznávania diplomov, certifikátov a iných dokladov o formálnych kvalifikáciách vo farmácii, vrátane opatrení na uľahčenie účinného uplatňovania práva na etablovanie  vo vzťahu k určitým činnostiam v oblasti farmácie
-	Smernici rady 85/584/EHS z 20. decembra 1985, ktorou sa mení a dopĺňa v dôsledku pristúpenia Španielska a Portugalska smernica 85/433/EEC týkajúca sa vzájomného uznávania diplomov, certifikátov a iných dokladov o formálnych kvalifikáciách vo farmácii, vrátane opatrení na uľahčenie účinného uplatňovania práva na etablovanie  vo vzťahu k určitým činnostiam v oblasti farmácie 
-	Smernici rady 89/594/EHS z 30. októbra 1989, ktorou sa menia dopĺňajú smernice 75/362/EHS, 77/452/EHS, 78/686/EHS, 78/1026/EHS a 80/154/EHS týkajúce sa vzájomného uznávania diplomov, certifikátov a iných dokladov o formálnych kvalifikáciách lekárov, sestier zodpovedných za všeobecnú starostlivosť, zubných lekárov, veterinárnych lekárov, pôrodných asistentiek spolu so smernicami 75/363/ES, 78/1027/EHS a 80/155/EHS  týkajúcimi sa koordinácie zákonov, iných predpisov alebo administratívnych opatrení vo vzťahu k činnostiam lekárov, veterinárnych lekárov a pôrodných asistentiek 
-	Smernici rady 89/595/EHS z 10. októbra 1989, ktorou sa mení a dopĺňa smernica 77/452/EHS týkajúca sa vzájomného uznávania diplomov, certifikátov a iných dokladov o formálnych kvalifikáciách zdravotných sestier zodpovedných za všeobecnú starostlivosť, vrátane opatrení na uľahčenie účinného uplatňovania práva na etablovanie  a slobodu poskytovať služby, a ktorou sa mení a dopĺňa smernica 77/453/EHS týkajúca sa koordinácie zákonov, iných predpisov a administratívnych opatrení vo vzťahu k určitým činnostiam zdravotných sestier zodpovedných za všeobecnú starostlivosť
-	Smernici rady 90/658/EHS zo 4. decembra 1990, ktorá mení a dopĺňa niektoré smernice o uznávaní odborných kvalifikácií v dôsledku zjednotenia Nemecka
-	Smernici rady 93/16/EHS z 5. apríla 1993 umožňujúca slobodný pohyb lekárov a vzájomné uznávanie ich diplomov, certifikátov a iných dokladov o formálnych kvalifikáciách
-	Smernici Európskeho parlamentu a rady  97/50/ES zo 6. októbra 1997, ktorou sa mení a dopĺňa smernica 93/16/EHS uľahčujúca slobodný pohyb lekárov a vzájomné uznávanie ich diplomov, certifikátov a iných  dokladov o  formálnych kvalifikáciách
-	Smernici komisie 98/21/ES z 8. apríla 1998, ktorou sa mení a dopĺňa Smernica rady 93/16/EHS umožňujúca slobodný pohyb lekárov a vzájomné uznávanie ich diplomov, certifikátov a iných dokladov o formálnych kvalifikáciách. 
-	Smernici komisie  98/63/ES z 3. septembra 1998 ktorou sa mení a dopĺňa Smernica rady 93/16/EHS uľahčujúca slobodný pohyb lekárov a vzájomné uznávanie ich diplomov, certifikátov a iných dokladov o formálnych kvalifikáciách.
-	Smernici komisie 99/46/ES z 21. mája 1999, ktorá mení a dopĺňa smernicu 93/16/EHS uľahčujúcu slobodný pohyb lekárov a vzájomné uznávanie ich diplomov, certifikátov a ďalších dokumentov o formálnych kvalifikáciách
-	Smernici 2001/19/ES Európskeho parlamentu a rady 2001/19/ES zo 14. mája 2001, ktorou sa menia a dopĺňajú smernice rady 89/48/EHS a 92/51/EHS o všeobecnom systéme  uznávania odborných kvalifikácií a smernice rady 77/452/EHS, 77/453/EHS, 78/686/EHS, 78/687/EHS, 78/1026/EHS, 78/1027/EHS, 80/154/EHS, 80/155/EHS, 85/384/EHS, 84/432/EHS, 85/433/EHS, a 93/16/EHS týkajúce sa povolaní zdravotná sestra zodpovedná za všeobecnú starostlivosť, zubný lekár, veterinárny lekár, pôrodná asistentka, architekt, farmaceut a lekár

Smernice Európskej únie, upravujú podmienky, za ktorých je členský štát Európskej únie povinný automaticky uznať doklad  o vzdelaní osobe, ktorá prichádza alebo pochádza z členského štátu Európskej únie, ak ide o výkon regulovaného zdravotníckeho povolania. Vzájomné uznávanie odbornej kvalifikácie je nevyhnutné pre plné zabezpečenie slobodného pohybu osôb -  jednej zo základných slobôd, na ktorých je postavené fungovanie Európskej únie. Uvedené smernice takisto upravujú podmienky na efektívne uplatňovanie práva vykonávať zdravotnícke povolanie na území ktoréhokoľvek členského štátu Európskej únie a zároveň stanovujú požiadavky na získanie odbornej kvalifikácie na výkon regulovaných zdravotníckych povolaní. 
Preklad uvedených smerníc existuje a nachádza sa v Centrálnej prekladateľskej jednotke Úradu vlády Slovenskej republiky (ďalej len „CPJ“). Preklad prešiel revíziou  CPJ.

5.	Stupeň zlučiteľnosti návrhu nariadenia s právom Európskych spoločenstiev a právom Európskej únie  : 
Návrh nariadenia vlády Slovenskej republiky je čiastočne kompatibilný s odporúčaniami príslušnej kapitoly v Bielej knihe Komisie Európskeho spoločenstva. K úplnej kompatibilite je potrebné ešte prijať aproximačné nariadenie vlády Slovenskej republiky, ktoré bude upravovať uznávanie dokladov o špecializácii získaných v cudzine, resp. ak túto problematiku nebude možné upraviť aproximačným nariadením, premietnúť ju do pripravovaného nového zákona o zdravotnej starostlivosti, ktorý je  zaradený v Pláne legislatívnych úloh vlády Slovenskej republiky na rok 2002. K dosiahnutiu úplnej kompatibility je ďalej nevyhnutné novelizovať, resp. prijať predpisy, ktoré sú v gescii Ministerstva školstva, a to:  prijať nový zákon o vysokých školách, ktorý súčasne zrušuje aj vyhlášku Ministerstva školstva Slovenskej republiky č. 141/1991 Zb. o nostrifikácii diplomov a iných dokladov o štúdiu  na zahraničných vysokých školách, novelizovať vyhlášku Ministerstva školstva Slovenskej republiky č. 207/1993 Z.z., ktorou sa ustanovujú podrobnosti o rovnocennosti dokladov o vzdelaní a o podmienkach uznania rovnocennosti dokladov o vzdelaní vydaných zahraničnými základnými a strednými školami. Uvedené je nevyhnutné z dôvodu, že smernice uvedené v bode 4 vyžadujú, aby členské štáty  automaticky uznávali doklady o vzdelaní, ktoré sa v nich uvádzajú, čo v súčasnosti tak vyhláška č. 141/1991 Zb. ako aj vyhláška č. 207/1993 Z.z. neumožňuje, resp. je to možné len v prípade štátov, s ktorými má Slovenská republika uzavreté dvojstranné zmluvy o uznávaní dokladov o vzdelaní. 
Z uvedeného teda vyplýva, že úplná kompatibilita bude dosiahnutá po 
a)	transpozícií ustanovení smerníc, týkajúcich sa uznávania dokladov 
b)	transpozícii smernice č. 19/2001/ES v pripravovanom návrhu nového zákona o zdravotnej starostlivosti. 

6.	Gestor: Ministerstvo zdravotníctva Slovenskej republiky
V zmysle uznesenia vlády Slovenskej republiky č. 962 z 10. októbra 2001 je gestorom zodpovedným za transpozíciu smernice č. 19/2001/ES Ministerstvo zdravotníctva Slovenskej republiky (spolupracujúce rezorty MŠ SR, MDPT SR, MŽP SR, MF SR, MV SR, MP SR a MH SR).

7.	Návrh nariadenia bol predložený na posúdenie pani Adv., Doz. Univ. Daniele A  Heid z APS-konzorcia Bratislava. Vo svojom stanovisku  uvádza, že návrh  je v súlade so  smernicami citovanými v bode 4.  Jej stanovisko obsahuje aj zhodnotenie súladu predkladaného návrhu s prijatou smernicou č. 19/2001/ES, ktorá bude aproximovaná v novom zákone o zdravotnej spravodlivosti, ktorý je zaradený v Pláne legislatívnych úloh vlády Slovenskej republiky na rok 2002.

Osobitná časť :
K Čl. I
K § 1
Ustanovenie  obsahuje účel  nariadenia a to ustanoviť odbornú spôsobilosť  pracovníkov v zdravotníctve.
K § 2 
Ustanovuje, že pracovník v zdravotníctve je odborne spôsobilý na výkon zdravotníckeho povolania  dosiahnutím ustanoveného stupňa vzdelania v príslušnom študijnom odbore v príslušnej kategórii pracovníkov v zdravotníctve. Z toho iný zdravotnícky pracovník a iný odborný pracovník v zdravotníctve je odborne spôsobilý na výkon odborných činností získaním príslušného stupňa vzdelania, absolvovaním nástupnej odbornej praxe a prípravy na výkon práce v zdravotníctve. Upravuje sa tiež, že pracovník v zdravotníctve je odborne spôsobilý na výkon špecializovaných pracovných činností absolvovaním špecializačnej prípravy a získaním diplomu o špecializácii; na výkon certifikovaných činností získaním certifikátu.    
 K § 3
Ustanovuje požiadavky stupňa vzdelania pre jednotlivé kategórie pracovníkov v zdravotníctve.
 K § 4
Definuje pojmy odborná zdravotnícka prax, odborné pracovné činnosti, špecializované pracovné činnosti a certifikované pracovné činnosti.  
K § 5
Ustanovuje odbornú spôsobilosť na výkon pracovných činností v kategórii lekár. Uvádza vzdelanie, ktoré zodpovedá požiadavkám smerníc EU. Ustanovenie určuje  členenie špecializačných odborov v tejto kategórii na základné a nadstavbové a možnosť získania certifikátu na výkon certifikovaných pracovných činností.
K § 6 
Upravuje výkon pracovných činností lekára do získania osvedčenia o nástupnej odbornej praxi, po absolvovaní nástupnej odbornej praxe do získania špecializácie a  po získaní špecializácie prípadne certifikátu. 
K § 7
V zmysle požiadaviek vyplývajúcich zo smerníc EU sa separátne od  kategórie lekár upravuje odborná spôsobilosť na výkon pracovných činností v kategórii zubný lekár. Ustanovenie určuje  členenie špecializačných odborov v tejto kategórii na základné a nadstavbové a možnosť získania certifikátu na výkon certifikovaných pracovných činností.
K § 8
Ustanovuje výkon pracovných činností zubného lekára do získania osvedčenia o nástupnej odbornej praxi, po jej absolvovaní do získania špecializácie a po získaní špecializácie prípadne certifikátu.
K § 9
Ustanovuje odbornú spôsobilosť na výkon pracovných činností farmaceuta v súlade s požiadavkami, ktoré uvádzajú príslušné smernice EU vrátane členenia špecializačných odborov na základné a nadstavbové.
K § 10
Ustanovuje výkon pracovných činností farmaceuta do získania osvedčenia o nástupnej odbornej praxi, po jej absolvovaní do získania špecializácie a po získaní špecializácie prípadne po získaní certifikátu.
K § 11
Ustanovuje odbornú spôsobilosť na výkon pracovných činností sestry ako minimálne požiadavky na vzdelanie, ktoré musí sestra absolvovať v zmysle požiadaviek zakotvených v smerniciach EU. Odbornú spôsobilosť na výkon špecializovaných pracovných činností nadobudne sestra získaním špecializácie; na výkon certifikovaných pracovných činností získaním certifikátu.   Určuje, že vzdelávanie v inej ako dennej forme štúdia musí zodpovedať stanoveným požiadavkám, najmä ustanovenému počtu hodín pomerne rozdelených na teoretickú a praktickú časť vzdelávania. 
K § 12
Ustanovuje výkon pracovných činností sestry do získania osvedčenia o nástupnej odbornej praxi, po absolvovaní nástupnej odbornej praxe, po získaní špecializácie a po získaní certifikátu.
K § 13
Ustanovuje odbornú spôsobilosť pôrodnej asistentky v súlade s požiadavkami príslušných  smerníc EU. Odbornú spôsobilosť na výkon špecializovaných činností nadobudne pôrodná asistentka získaním špecializácie; na výkon certifikovaných pracovných činností  získaním certifikátu. 
K § 14
Ustanovuje výkon pracovných činností pôrodnej asistentky do získania osvedčenia o nástupnej odbornej praxi, po získaní osvedčenia o nástupnej odbornej praxi do získania špecializácie, po získaní špecializácie a certifikátu.
K § 15
Ustanovuje odbornú spôsobilosť na výkon  pracovných činností v kategórii laborant, v ktorej naďalej možno získať odbornú spôsobilosť na výkon činnosti v troch stupňoch vzdelania: vysokoškolskom, vyššom odbornom a úplnom strednom odbornom. Spôsobilosť na výkon špecializovaných pracovných činností nadobudne laborant získaním špecializácie, odbornú spôsobilosť na výkon certifikovaných nadobudne získaním certifikátu. 
K § 16
Ustanovenie určuje výkon pracovných činností laboranta do získania osvedčenia o nástupnej praxi, po jej absolvovaní, do získania špecializácie, po získaní špecializácie a certifikátu.
K § 17
Ustanovuje odbornú spôsobilosť na výkon  pracovných činností v kategórii asistent, v ktorej naďalej možno získať odbornú spôsobilosť na výkon činnosti v štyroch stupňoch vzdelania: vysokoškolskom, vyššom odbornom,  úplnom strednom odbornom a strednom odbornom. Spôsobilosť na výkon špecializovaných pracovných činností nadobudne asistent získaním špecializácie, odbornú spôsobilosť na výkon certifikovaných nadobudne získaním certifikátu. 
K § 18
Ustanovenie určuje výkon pracovných činností asistenta do získania osvedčenia o nástupnej praxi, po jej absolvovaní, do získania špecializácie, po získaní špecializácie a certifikátu.
K § 19
Ustanovuje odbornú spôsobilosť na výkon  pracovných činností v kategórii technik, v ktorej naďalej možno získať odbornú spôsobilosť na výkon činnosti v dvoch stupňoch vzdelania: vyššom odbornom a  úplnom strednom odbornom. Spôsobilosť na výkon špecializovaných pracovných činností nadobudne technik získaním špecializácie, odbornú spôsobilosť na výkon certifikovaných nadobudne získaním certifikátu. 
K § 20
Ustanovenie určuje výkon pracovných činností technika do získania osvedčenia o nástupnej praxi, po jej absolvovaní, do získania špecializácie, po získaní špecializácie a certifikátu.
K § 21
Ustanovuje odbornú spôsobilosť na výkon  pracovných činností v kategórii iný zdravotnícky pracovník, na ktorú sa vyžaduje získanie vysokoškolského vzdelania v prílohe uvedenom študijnom odbore, získanie osvedčenia o nástupnej odbornej praxi a získanie osvedčenia o príprave iného zdravotníckeho pracovníka na výkon práce v zdravotníctve. Odbornú spôsobilosť na výkon špecializovaných pracovných činností nadobudne iný zdravotnícky pracovník získaním špecializácie, odbornú spôsobilosť na výkon certifikovaných nadobudne získaním certifikátu. 
K § 22
Ustanovenie určuje výkon pracovných činností iného zdravotníckeho pracovníka do získania osvedčenia o nástupnej praxi, po jej absolvovaní, do získania špecializácie, po získaní špecializácie a certifikátu.
K § 23 
Na výkon odborných pracovných činností iného odborného pracovníka v zdravotníctve je určené získanie takého vzdelania v študijných odboroch zameraných na odborné pracovné činnosti, ktoré sú uvedené v prílohe nariadenia, osvedčenie o nástupnej odbornej praxi  a  osvedčenie o príprave iného odborného pracovníka v zdravotníctve na výkon práce v zdravotníctve. Odbornú spôsobilosť na výkon špecializovaných pracovných činností  nadobudne získaním špecializácie.
K § 24
Ustanovenie určuje výkon pracovných činností iného odborného pracovníka v zdravotníctve do získania osvedčenia o nástupnej praxi, po jej absolvovaní, do získania špecializácie a po získaní špecializácie.
K § 25
Ustanovuje  odbornú spôsobilosť pomocného  pracovníka v zdravotníctve, ktorý ju získa na základe dosiahnutého základného vzdelania  a zaškolenia na príslušnom pracovisku.
K § 26
Určuje sa povinnosť pracovníkovi v zdravotníctve pri prerušení výkonu odborných pracovných činností na dobu dlhšiu ako štyri roky v priebehu predchádzajúcich piatich rokov absolvovať preškolenie a zároveň sa stanovujú podmienky preškolenia.
K § 27
Prechodné ustanovenia riešia preklenutie podmienok ustanovených na získanie odbornej spôsobilosti pracovníkov v zdravotníctve podľa doterajších predpisov vo väzbe na navrhovanú právnu úpravu.
K § 28
Zrušuje sa vyhláška MZ SSR č. 79/1981 Zb. o zdravotníckych pracovníkoch a iných odborných pracovníkoch v zdravotníctve.

K Čl. II
Navrhuje sa účinnosť nariadenia.

D ô v o d o v á    s p r á v a
k návrhu nariadenia vlády Slovenskej republiky, ktorým sa dopĺňa nariadenie vlády Slovenskej republiky č. 249/1992 Zb. o platových pomeroch zamestnancov v rozpočtových a v niektorých ďalších organizáciách a orgánoch v znení neskorších predpisov

Všeobecná časť:
Z potreby  aproximácie práva vyplynula požiadavka stanoviť stupeň vzdelania pre   sestry minimálne na úrovni vyššieho odborného vzdelania. Z uvedeného dôvodu bolo potrebné nájsť riešenie pre pracovné uplatnenie tých sestier, ktoré doposiaľ získali alebo získajú odbornú spôsobilosť na výkon povolania sestry ukončením úplného stredného odborného vzdelania na strednej zdravotníckej škole, a to z dôvodu, že od  1. 4. 2002 (účinnosť zákona o verejnej službe) by tieto sestry zamestnané v štátnych zdravotníckych zariadeniach  (toho času sa jedná cca o 30 tis. sestier) nebolo možné ďalej zamestnávať, nakoľko zákon o verejnej službe nepripúšťa výnimku zo vzdelania.
Návrh nariadenia je v súlade s Ústavou Slovenskej republiky, s medzinárodnými zmluvami a inými medzinárodnými dokumentmi, ktorými je Slovenská republika viazaná.
	Návrh nariadenia si nevyžiada zvýšené nároky na štátny rozpočet, čo vzalo na vedomie aj Ministerstvo financií Slovenskej republiky listom č. 17038/2001-81 zo dňa 6. februára 2002.  Návrh nariadenia nebude mať dopad na zamestnanosť a tvorbu pracovných miest.
Návrh nariadenia  vzala Rada hospodárskej a sociálnej dohody Slovenskej republiky dňa 21. decembra 2001 bez prerokovania na vedomie.
Legislatívna rada vlády  Slovenskej republiky návrh nariadenia prerokovala a schválila s pripomienkami, ktoré sú v návrhu zapracované, dňa 29. januára 2002.

Osobitná časť:
K Čl. I
Navrhované doplnenie nariadenia vlády rieši vzniknutú situáciu tak, že týmto sestrám sa umožňuje vykonávať aj po účinnosti zákona o verejnej službe v nadväznosti na § 55 ods. 1 tohto zákona odborné pracovné činnosti, na ktoré sa podľa nariadenia vlády SR o odbornej spôsobilosti vyžaduje vyššie odborné vzdelanie. Jedná sa o nasledovné príklady pracovných činností z katalógu C: č.: 7.01., č.: 7.02., č.: 7.04., č.: 7.13., č.: 7.14., č.: 7.22., č.: 7.23., č.: 7.24., č.: 7.25., č.: 7.29., č.: 7.26., č.: 7.32.č.: 7.33.  č.: 8.01. č.: 8.02., č.: 8.07., č.: 8.08., č.: 8.13., č.: 8.14.  

K Čl. II
Navrhuje sa účinnosť nariadenia.